Posted by: Lizzy | 2010/10/05
My man eet verskriklik soetgoed, elke dag. So baie dat dit my soms verstom. Dit maak nie saak hoeveel sjokolade en blikke kondensmelk hy eet nie, sy lus vir soetgoed word nie bevredig nie. Hy kan maklik elke aand ''n 200gr blok sjokolade eet, en dan soek hy nog soetgoed.
Wat kan dit beteken? Moet hy dalk sy insullien weerstandigheid laat toets?
Dankie vir die goeie wense. Sulke onbeheersde innames van sjokolade kan moontlik dui op insulienweerstandigheid en dit is miskien 'n goeie idee om jou man te oorreed om 'n geneesheer te spreek hieroor. Indien daar geen fout met jou man se glukose- en insulienvlakke is nie, dan is dit miskien 'n gebrek aan serotonien in die brein. Serotonien is 'n chemiese stof wat in die brein voorkom en mens goed en opgeruimd laat voel. 'n Gebrek aan serotonien kan lei tot depressie. Inname van suiker en ander koolhidrate soos sjokolade, en ook proteïene kan die serotonienvlakke in die brein verhoog en die persoon laat beter en meer positief voel. Soms word die eet van suiker, lekkers en sjokolade as "self-medikasie" vir 'n gebrek aan serotonien genoem. Die gedrag van jou man kan egter ook net die resultaat wees van aangeleerde gedrag. Miskien het hy begin met klein hoeveelhede sjokolade en al hoe meer begin eet. Daarbenewens bevat sjokolade ook nog stowwe soos fenieletielamien wat verslawend is! Begin met die dr en as dit nie 'n uitslag gee nie, probeer dan jou man aanmoedig om sy inname stadig, maar seker, te verminder aangesien sjokolade in klein hoeveelhede vir die gesondheid goed is, maar in sulke enorme hoeveelhede is die hoë vetinhoud baie sleg vir mens se hart en gewig.